ประกาศชัด! JMART ทุ่ม 1.20 พันล้าน ซื้อหุ้น “สุกี้ ตี๋น้อย” ถือสัดส่วน 30%
JMART ทุ่มเงิน 1.20 พันล้านบาท ซื้อหุ้น “สุกี้ ตี๋น้อย” เข้าถือสัดส่วน 30% จำนวน 352,941 หุ้น แล้วเสร็จภายในเดือน ธันวาคม 2565 สร้างโอกาสในการขยายธุรกิจอาหาร 
JMART ทุ่มเงิน 1.20 พันล้านบาท ซื้อหุ้น “สุกี้ ตี๋น้อย” เข้าถือสัดส่วน 30% จำนวน 352,941 หุ้น แล้วเสร็จภายในเดือน ธันวาคม 2565 สร้างโอกาสในการขยายธุรกิจอาหาร
8 พ.ย. 2565

บริษัท เจ มาร์ท จำกัด (มหาชน) หรือ JMART เปิดเผยข้อมูลผ่านสารสนเทศตลาดหลักทรัพย์แห่งประเทศไทย (ตลท.) ว่าที่ประชุมคณะกรรมการบริษัทครั้งที่ 10/2565 เมื่อวันที่ 8 พฤศจิกายน 2565 ได้มีมติอนุมัติให้เข้าลงทุน และลงนามสัญญาในการเข้าลงทุน (Share Purchase Agreement: SPA และ Share Subscription Agreement: SSA) และสัญญาผู้ถือหุ้น (Shareholder Agreement: SHA) ในการเข้าลงทุนใน บริษัท บี เอ็น เอ็น เรสเตอรองท์ กรุ๊ป จำกัด หรือ BNN ซึ่งประกอบธุรกิจร้านอาหารภายใต้แบรนด์ “สุกี้ ตี๋น้อย” จำนวน 352,941 หุ้น คิดเป็นสัดส่วน 30% ของจำนวนหุ้นที่มีสิทธิออกเสียงทั้งหมด มูลค่าลงทุนรวมไม่เกิน 1,200 ล้านบาท
สำหรับ BNN เป็นบริษัทที่ประกอบธุรกิจร้านอาหารประเภทสุกี้ ภายใต้แบรนด์ “สุกี้ ตี๋น้อย” ซึ่งปัจจุบันมีสาขา 42 สาขา ใน ประเทศ โดยมีแผนธุรกิจในการเติบโตอย่างต่อเนื่อง ซึ่งบริษัทในฐานะที่มีความเชี่ยวชาญทางด้านการค้าปลีก การเงิน และ เทคโนโลยี จะช่วยให้พันธมิตรทางการค้า BNN มีการเติบโตในด้านผลการดำเนินงานให้ได้ตามเป้าหมาย การขยายสาขาไป ยังพื้นที่ที่มีศักยภาพทั้งในกรุงเทพฯ และต่างจังหวัด รวมถึงแผนการเข้าระดมทุนในตลาดหลักทรัพย์แห่งประเทศไทย ซึ่งคาดว่าจะดำเนินธุรกรรมการลงทุนให้แล้วเสร็จภายในเดือน ธันวาคม 2565
ทั้งนี้  JMART เข้าซื้อหุ้น BNN ผลประโยชน์ที่คาดว่าจะเกิดขึ้น บริษัทเล็งเห็นว่าธุรกิจร้านอาหารของ BNN เป็นธุรกิจที่มีศักยภาพ และมีโอกาสในการเติบโตสูงภายใต้สถานการณ์ ปัจจุบัน จึงมีความสามารถในการสร้างผลตอบแทนที่ดีให้แก่ผู้ถือหุ้นของบริษัท ภายหลังจากการเข้าทำธุรกรรม การเข้าซื้อหุ้นใน BNN จะทำให้บริษัทได้มาซึ่งพันธมิตรทางธุรกิจ และก่อให้เกิดการผนึกกำลังที่สำคัญในการดำเนินธุรกิจ
โดยการร่วมมือกับ BNN ขยายธุรกิจเพิ่มเติม จากการประชาสัมพันธ์ผ่านสื่อช่องทางของบริษัท และการนำเอา เทคโนโลยีที่บริษัทมี เช่น เทคโนโลยีทางด้าน CRM และ Promotion ต่างๆ อันนำมาสู่การเติบโตทางธุรกิจของกลุ่ม บริษัท สร้างโอกาสในการขยายธุรกิจประเภทค้าปลีกทั้งในกลุ่มอาหาร เทคโนโลยี และพลังงานทดแทน